**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **27. marca 2014 so začiatkom o 17.00 h**

**Prítomní členovia správnej rady:** Vladimír Masár, Boris Chovanec, Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol Vladimír Masár. Privítal nového člena Správnej rady zvoleného zamestnancami TASR dňa 5.3.2014 – Ing. Richarda Kvasňovského, ktorý pracuje v TASR v pozícii vedúceho domácej redakcie. V. Masár konštatoval, že rada je uznášania schopná a navrhol program zasadnutia:

**Program:**

1. **Voľba predsedu Správnej rady TASR**
2. **Voľba podpredsedu Správnej rady TASR**
3. **Vyhodnotenie dvoch rokov činnosti spravodajského portálu Teraz.sk**
4. **Hodnotenie spravodajstva TASR zo ZOH 2014 v Soči**
5. **Rôzne**

**UZNESENIE č. 8/2014:**

Členovia rady schválili program zasadnutia.

Za:5 Proti: 0 Zdržal sa: 0

**Uznesenie bolo prijaté.**

1. **Voľba predsedu Správnej rady TASR**

Členovia rady- B.Chovanec, P. Alakša a J,. Sand sa zhodne vyjadrili k doterajšiemu zodpovednému prístupu p. Masára pri plnení úloh vyplývajúcich z postu predsedu Správnej rady TASR a navrhli, aby pokračoval v tejto pozícii v ďalšom období ( 1 rok) . Zároveň navrhli uznesenie a hlasovali o ňom.

**UZNESENIE č. 9/2014:**

SR TASR zvolila Vladimíra Masára do funkcie predsedu počnúc dňom 27.3.2014 na funkčné obdobie 1 roka do 26.3. 2015.

Za: 4 Proti: 0 Zdržal sa: 1

**Uznesenie bolo prijaté**

Vladimír Masár sa poďakoval za dôveru. Vyslovil presvedčenie, že TASR i naďalej bude dobre fungujúci verejnoprávny pilier a i naďalej si zachová vysokú kredibilitu na trhu. Vzhľadom na kontinuitu a zabezpečenie úloh vyplývajúcich z postu predsedu a podpredsedu Správnej rady TASR navrhol, aby voľba týchto funkcií nebola súčasná , aby tieto pozície neboli viazané na rovnaké funkčné obdobie. Za podpredsedu SR TASR navrhol B. Chovanca - k tomuto návrhu sa pripojili i ostaní členovia rady . Predseda rady predložil uznesenie a dal o ňom hlasovať.

1. **Voľba podpredsedu Správnej rady TASR**

**UZNESENIE č. 10/2014:**

SR TASR zvolila Borisa Chovanca do funkcie podpredsedu počnúc dňom 27.3.2014 na funkčné obdobie 11 mesiacov - do 26. 2 .2015.

Za: 4 Proti: 0 Zdržal sa: 1

**Uznesenie bolo prijaté**

1. **Vyhodnotenie dvoch rokov činnosti spravodajského portálu Teraz.sk**

Predseda Správnej rady TASR požiadal generálneho riaditeľa, aby vyhodnotil dvojročnú činnosť spravodajského portálu Teraz.sk

 PhDr. Jaroslav Rezník informoval členov rady , že TASR spustila prevádzku spravodajského portálu Teraz.sk 7. marca 2012. Aj bez reklamnej kampane si portál hneď v prvých dňoch našiel svojich návštevníkov. Počas marca 2012 navštívilo Teraz.sk 96 075 unikátnych návštevníkov, v apríli to bolo 164 709 unikátnych návštevníkov a v máji 2012 až 241 198 unikátnych návštevníkov. Celkovo v roku 2012 portál podľa štatistík Google Analytics navštívilo 1 379 470 unikátnych návštevníkov, čo je približne polovica slovenskej internetovej populácie.

V roku 2013 mal Teraz.sk návštevnosť podľa Google Analytics 2 461 903 jedinečných návštevníkov, ktorí urobili 6,2 milióna návštev. Rekordným mesiacom bol november 2013, keď portál navštívilo 602 005 návštev.

Ako doplnok k portálu TASR v júni spustila mobilné aplikácie pre mobilné zariadenia (telefóny a tablety) s operačným systémom Android a iOS. Aplikáciu pre Android si do 25. marca stiahlo viac ako 35 000 užívateľov a Aplikáciu pre iOS viac ako 20 000 užívateľov do svojich zariadení.

Mobilná verzia stránky teraz.sk, ktorá sa automaticky spúšťa z mobilných telefónov a mobilných zariadení s menším, ako 7´´ displejom, bola spustená 20. novembra 2012. Za ten čas ju navštívilo viac ako 475 106 jedinečných návštevníkov, čo v tomto prípade znanená mobilných zariadení. Vo februári zaznamenala viac ako 100 000 návštev, čo je cca 20% návštevnosti webu na počítačoch a tabletoch.

Ďalej generálny riaditeľ uviedol, že počas posledného roka sa čitatelia najviac zaujímali o : MS v hokeji; Povodne v máji a júni 2013; ZOH v Soči; Voľby do VÚC;Prezidentské voľby – prvé kolo.Okrem toho boli spracované aj špeciálne témy – Rok Cyrila a Metoda, 20 rokov Slovenska či každotýždenné témy TASR.

 Ako ďalej poznamenal v tomto roku portál pripravuje samostatnú sekciu ku všetkým voľbám – prezidentské, eurovoľby, voľby do orgánov samospráv miest a obcí. Okrem toho bude venovať pozornosť aj dvom športovým eventom – MS v hokeji v Bielorusku v máji 2014 a MS vo futbale o mesiac neskôr.

Veľa času sa venovalo analýzam na zrýchlenie naťahovania obsahu stránky, kde sme dosiahli istý pokrok a naďalej hľadáme technologické možnosti, ako stránku ešte viac zrýchliť.

Na záver konštatoval, že aj klienti sú spokojní a na portáli Teraz.sk doteraz vyšlo viac ako 79 000 správ a článkov, z toho viac ako 14 000 s videom a viac ako 83 000 fotografii.

Predseda rady poďakoval generálnemu riaditeľovi a otvoril diskusiu k tomuto bodu programu.

V rámci diskusie členovia rady pozitívne hodnotili dvojročnú činnosť spravodajského portálu www.teraz.sk

 Po ukončení diskusie predseda správnej rady navrhol uznesenie a dal o ňom hlasovať.

**UZNESENIE č.11/2014:**

Správna rada TASR vzala na vedomie predložený materiál- Vyhodnotenie dvoch rokov činnosti spravodajského portálu Teraz.sk

Za: 5 Proti: 0 Zdržal sa: 0

1. **Hodnotenie spravodajstva TASR zo ZOH 2014 v Soči**

V. Masár dal slovo generálnemu riaditeľovi , aby zhodnotil spravodajstvo TASR zo ZOH 2014 v Soči.

Podľa generálneho riaditeľa pre agentúru boli ZOH v Soči jednou zo spravodajských priorít roku 2014. A v tomto zmysle agentúra k pokrývaniu samotného diania v Soči, ako aj diania pred začiatkom hier, pristúpila. S plnou vážnosťou a zodpovednosťou. TASR vyslala do Ruska troch spravodajcov, dvoch slovných a jedného fotografa. Navyše sme boli nútení intenzívne využívať aj externého fotografa, keďže z logistických dôvodov by jeden redaktor/fotograf nestihol spravodajsky pokryť aktivity všetkých olympionikov Slovenska, a to bola priorita TASR.

Športová redakcia TASR zabezpečila zimnú olympiádu v plnom rozsahu jej diania a to už týždne pred samotným podujatím. Oddelenie uviedlo ZOH rozsiahlým tématickým konceptom, ktorého nosné materiály v počte takmer 50 kusov vydala redakcia zhruba týždeň pred otvorením hier.

Celkovo redakcia zabezpečila od začiatku roka do 6. februára takmer 473 slovných a zvukových výstupov. Počas zimnej olympiády od 7. februára až do dňa po jej skončení (24. februára) to bolo 1205 výstupov. Za dva mesiace to bolo celkovo 813 materiálov so slovacikovým rámcom a približne 400 plne autorských textov. Z nich nosnú platformu tvorila produkcia dvoch vyslaných redaktorov v dejisku hier (P. Horváth a M. Tegza). Ich úlohou bolo servis obohatiť o živé spravodajské montáže, materiály topkového a príbehového typu. Obaja spolu vyprodukovali 180 výstupov zväčša rozsiahlejšieho obsahu.

ŠR TASR poskytla svojim odberateľom počas ZOH špeciálne kľúčovaný a titulkovaný servis, ktorý bol opretý o jasný koncept. Podstatné boli prvé rýchle informácie z udalostí okolo slovenských reprezentantov a zo všeobecných medailových rozhodnutí. Všeobecne boli spravodajské útvary o súťažiach koncipované v homogénnej štylistickej a obsahovej výstavbe, v ktorej poskytli všetky zásadné fakty, charakteristiku diania i vyjadrenia aktérov. Servis po štatistickej stránke dopĺňali prehľady i bilancie a osviežili ho stovky zaujímavostí. Treba ešte povedať, že pre prísne bezpečnostné opatrenia a extrémne dôsledné stráženie akreditačných povolení, sa na tejto olympiáde podarilo slovným redaktorom vyprodukovať menej audiovýstupov a videozáznamov, ktoré sa dajú robiť iba v neakreditovaných priestoroch. Takýchto možností bolo v Soči omnoho menej než na predchádzajúcich podujatiach tohto typu.

Obrazová redakcia vyslala do Soči, tak ako aj na predchádzajúce olympiády, jedného fotografa. Vzhľadom na získané skúsenosti, a to  nielen z poslednej olympiády,  by bolo vhodné zvážiť posilnenie tohto postu v budúcnosti. Počet podujatí, ktoré treba pokryť, teda všetky súťažné vystúpenia slovenských športovcov sa zvyšuje a časovo komplikuje. Sám fotoredaktor TASR nemá šancu pokryť tieto fototermíny z dôvodu časovej štruktúry a všadeprítomných komplikácií z dopravou.

Vyslaný fotoreportér Michal Svítok ukončil svoje pôsobenie na ZOH úspešne. V spolupráci s externistom J.Súkupom sa mu podarilo zabezpečiť fotoreportáže z vystúpení všetkých našich olympionikov. Silnou stránkou Michala Svítoka boli bežecké disciplíny a hokej. Jeho veľmi dobrú prácu dokumentuje vydaných takmer 50 reportáží obsahujúcich spolu 700  fotografií a 7 videoreportáží, 3 videá vydal z OH redaktor M.Tegza. Externista J Súkup dodal spolu 17 fotoreportáží. Obrazová redakcia vydala z diania na OH vyše 1600 fotografií z AP. Desiatky foto a videoreportáží vydala OR z predolympijského diania na Slovensku. Na záver generálny riaditeľ ocenil prácu redaktorov vyslaných do Soči.

Predseda rady poďakoval generálnemu riaditeľovi a otvoril diskusiu k tomuto bodu programu.

V rámci diskusie členovia rady ocenili spokojnosť klientov s poskytnutým servisom zo Soči.

 Po ukončení diskusie predseda správnej rady navrhol uznesenie a dal o ňom hlasovať.

**UZNESENIE č.12/2014:**

Správna rada TASR vzala na vedomie predložený materiál- Hodnotenie spravodajstva TASR zo ZOH 2014 v Soči

Za: 5 Proti: 0 Zdržal sa: 0

1. **Rôzne**

Členovia správnej rady sa dohodli na termíne ďalšieho zasadnutia - **23. apríla 2014 (streda) o 14,00 h.**

V.Masár v súlade s Rokovacím poriadkom správnej rady TASR ukončil zasadnutie rady.

Bratislava, 27. 3. 2014

Zapísal:

Vladimír Masár v. r.

Predseda Správnej rady TASR